作者:李深
標題:遊爛柯山四首
內容:尋源路不迷，絕頂與雲齊。坐引群峰小，平看萬木低。雙林春色上，正有子規啼。嵌空橫洞天，磅礴倚崖巘。宛如虹勢出，可賞不可轉。真興得津樑，抽簪永遊衍。羽客無姓名，仙棋但聞見。行看負薪客，坐使桑田變。懷古正怡然，前山早鶯囀。稽首期發蒙，吾師豈無說。安禪即方丈，演法皆寂滅。鳴磬雨花香，齋堂飯松屑。